Omstrede oud-premier uit ANC geskorsPres. Jacob Zuma en voormalige Noordwes-premier Supra Mahumapelo (Foto: PresidencyZA, Twitter) Die ANC het Woensdag aangekondig dat hy die lidmaatskap van Supra Mahumapelo, omstrede voormalige premier van Noordwes, tydelik gaan ophef. News24 berig die ANC se dissiplinêre komitee het Mahumapelo skuldig bevind aan wangedrag en hom vir vyf jaar uit die party geskors. Hy is ook sy setel as lid van die parlement kwyt. Mahumapelo het in 2018 as premier van Noordwes bedank nadat verskeie dorpe in dié provinsie onder gewelddadige betogings deurgeloop het. Betogers het destyds sy bedanking geëis weens swak dienslewering in die provinsie. Die diens was só vrot dat die ANC-regering die provinsie destyds onder administrasie geplaas het. Dit is egter nie weens sy swak bestuursvermoë dat hy geskors is nie. Die ANC is vies oor ŉ politieke saamtrek wat hy verlede jaar gehou het, wat ten doel gehad het om verdeeldheid in die party te saai. Die DA sê nou sy skorsing is tien jaar te laat. “Die feit van die saak is dat die Noordwes-provinsie in ŉ beter posisie sou wees indien Supra Mahumapelo nooit hier aan bewind was nie,” het Leon Basson, DA-lid van die provinsiale wetgewer, gesê. Basson sê dis te danke aan die skade wat Mahumapelo se leierskap aangerig het, dat klein dorpies reg oor die provinsie in ŉ gevorderde stadium van ekonomiese verval is en dat meer as 750 000 inwoners nou sukkel om werk te kry. “Meer as 300 000 huishoudings het al aangedui dat hulle nie genoeg geld per maand het om kos te koop nie. Die voorsiening van water, sanitasie en elektrisiteit is wisselvallig, paaie is onbegaanbaar en die veiligheid van mense in landelike gebiede word bedreig deur die voortgaande aanslag van kriminele elemente.”